钦定古今图书集成/明伦汇编/氏族典/第384卷 > 李雄
## 钦定古今图书集成/明伦汇编/氏族典/第384卷 > 李雄

按《隋书李雄传》，“雄字毗卢，赵郡高邑人。祖榼，魏太中
大夫。父徽伯，齐陕州刺史。陷于周，雄随入长安。周太
祖时，释褐辅国将军，从达奚武平汉中，定兴州，又讨
汾州叛寇，录前后功，拜骠骑大将军、仪同三司。闵帝
受禅，进爵为公。武帝时，从陈王纯迎后于突厥，拜硖
州刺史。数岁，征为本府中大夫，寻出为凉州总管长”
史。宣帝嗣位，从韦孝宽略定淮南，雄以轻骑数百至
硖口，说下十馀城，拜豪州刺史。高祖总百揆，征为司
会中大夫。以淮南之功，加位上开府。及受禅，拜鸿胪
卿，进爵高都郡公。后数年，晋王广出镇并州，以雄为
河北行台兵部尚书。岁馀，卒官。子公挺嗣。